**Za takojšnjo objavo**

**SPOROČILO ZA MEDIJE - za takojšnjo objavo**

**Dravograd, 05. december 2024**

**Dogodek »Zagon za vzpon v obetavno prihodnost KOROŠKE REGIJE«** osvetlil izzive in priložnosti, ki jih prinaša prihodnost!

**Letošnje leto smo v okviru Regionalne razvojne agencije za Koroško zaokrožili nekoliko drugače. Ker nam je resnično mar, da Koroško skupaj z vsemi deležniki »ponesemo« visoko, ter jo oblikujemo v še bolj privlačno, podjetno, konkurenčno, dostopno in zeleno regijo.**

**V četrtek, 5. decembra 2024**, med 10. in 13. uro, je v **Narodnem domu Mežica** potekal zanimiv in drugačen dogodek, ki odmeva in je na nek način združil predstavnike institucij, gospodarstva in politike.

V uvodnem delu je prisotne pozdravil gostitelj dogodka, direktor RRA Koroške **Uroš Rozman**, sledil je pomenljiv in odličen nagovor **Angelce Mrak**, predsedujoče Razvojnemu svetu Koroške regije, temu je sledil nagovor državnega sekretarja izMinistrstva za kohezijo in regionalni razvoj **Srečka Đurova**.

V nadaljevanju dogajanja je **Jure Knez**, vodja Mrežnega podjetniškega inkubatorja Koroška predstavil pogled, ki smo ga naslovili **KOROŠKA – KJE SMO?**

**Jure Knez,** **vodja podjetniškega inkubatorja je ob tem povedal:**

***»****Koroška ima veliko potenciala, da z močno industrijsko tradicijo, inovativnimi podjetji in privlačnim naravnim okoljem postane regija priložnosti za talentirane posameznice in posameznike. Med največjimi izzivi sta trenutno pomanjkanje kvalificiranega kadra za tradicionalne panoge ter nezadostno število atraktivnih delovnih mest za visoko izobražene. A to je hkrati priložnost za ustvarjanje inovativnega, stimulativnega in razvojno naravnanega okolja, ki bo talente privabljal in zadrževal. V tem pogledu je po poplavna obnova strateška priložnost ne le za sanacijo, temveč tudi za razvoj in umestitev Koroške na zemljevid vodilnih regij. Ključno pri tem pa bo sodelovanje vseh deležnikov, tako regionalnih kot nacionalnih.****«***

Sledila je zanimiva razprava na temo »*Kako privabiti in ohraniti talente v regiji?«.*

Razpravljali so kompetentni sogovorniki: **Sonja Šmuc**, namestnica predsednika za strateške projekte podjetja **DEWESoft d.o.o.**, **Jernej Duler**, solastnik podjetja **Innoduler d.o.o.**, **Primož Gams**, soustanovitelj podjetja **Dogs4motion d.o.o.**, **Srečko Đurov**, državni sekretar iz **Ministrstva za kohezijo in regionalni razvoj** in **Uroš Rozman**, direktor **RRA Koroška, d.o.o..**

Sporočilo dogodka je bilo vsekakor povezovanje in sodelovanje. Poudarek pa je bil tudi na inovativnosti in skupnih ciljih ustvarja edinstvene platforme za rast in razvoj regije. To je bila tudi izjemna priložnost za mreženje in pridobivanje vpogledov od vrhunskih strokovnjakov, ki so nam podali številne sugestije ter delili s širšo javnostjo svoje neprecenljive izkušnje.

**Izjava solastnika podjetja Innoduler d.o.o. Jerneja Dulerja:** *»Za vse podjetnike so takšni dogodki kot je današnji pomembni in nujni, če ne bomo stopili skupaj in si pomagali nas čaka izzivalna in težka prihodnost. Ključno bo sodelovanje in povezovanje.«*

**Izjava državnega sekretarja iz Ministrstva za kohezijo in regionalni razvoj Srečka Đurova:** *»Koroško regijo mi dojemamo kot atraktivno za živeti, delati, ustvarjati in podpirati, ki svojim prebivalcem zagotavlja visoko kakovost za življenje. So pa v okviru regije še številne priložnosti, ki so bile danes v razpravi okrogle mize odlično izpostavljene. Demografske številke niso dobre in to je eden ključnih izzivov, ki ga bo potrebno v prihodnje nagovoriti.«*

Ozrli smo se naprej, iskali nove poti in strategije za gospodarsko okrevanje in razvoj, ki bo temeljil na trajnosti, inovacijah in sodelovanju. Naša regija ima kljub izzivom številne prednosti – talentirane ljudi, naravne vire in podjetja, ki so pripravljena ustvarjati nove priložnosti.

**Izjava Sonje Šmuc**, **namestnice predsednika za strateške projekte podjetja** **DEWESoft d.o.o:** *»Na nivoju države moramo najprej razrešiti vprašanje visoke obdavčitve dela. Talentom moramo dati tudi priložnost in željo, da ostanejo in da bodo lahko zgradili delovna mesta, službe, zaposlitve, ki so zanimive. Za to potrebujemo pametne glave in te pametne glave je potrebno prepričati, da tukaj ostanejo. Te pametne glave pa želijo tudi povsod drugod in naša primerjava kaže, da mi ponujamo zelo malo. Mi ponujamo kar nismo sami naredili: lepe gore, zeleno okolje … Vendar to je narava sama naredila. Vprašat se je potrebno kaj bomo kot Slovenci in Slovenke naredili, da bo sistem tak, da bodo naši otroci želeli živeti in ustvarjati tu. Pogoje imamo, naša odločitev pa je ali bomo to tudi ustrezno izpeljali.«*

Razmišljali smo tudi o tem, kako lahko združimo svoje moči – gospodarstvo in politika, lokalni deležniki in nacionalne institucije – za ustvarjanje ugodnega okolja za podjetništvo in izboljšanje kakovosti življenja za vse prebivalce. Želimo si, da je bilo to srečanje začetek okrepljenega dialoga in konkretnih akcij, ki bodo naši regiji prinesle trajnostno rast in večjo odpornost na prihodnje izzive.

**Izjava direktorja RRA Koroška Uroša Rozmana: »***Za uspešen razvoj regije so pomembni trije segmenti: politika, razvojna sredstva in gospodarstvo. Za Koroško regijo, ki je daleč od državne politike je pomembno, da se še toliko bolj poslužuje razvojnih sredstev, ki jih namenja tudi za razvoj gospodarstva in atraktivnega podjetniškega okolja, kot tretjega gradnika. Zaradi slabše razvitega raziskovalnega področja, naša mlada podjetja velikokrat ne dvignejo do nivoja inovativnega podjetništva. Zato so spremembe in dodatna podpora podjetniškemu inkubatorju v obliki raziskovalno-razvojnega okolja v sodelovanje s podjetji in raziskovalnimi inštitucijami nujne za prebojno naravnanost Koroške regije. S takim pristopom bi koroškemu gospodarstvu in mladim ponudili perspektivo rasti in razvoja v mednarodno konkurenčnem okolju, ki bi na temelju višje dodane vrednosti okrepil gospodarstvo in skupnost.«*

Dogodek pušča sled in je obetaven pogled naprej. V okviru RRA Koroške pa se bomo tudi v prihodnje s takšnimi in podobnimi dogodki še bolj trudili delovati povezovalni in iskati rešitve, ki bodo na dolgi rok zagotovo prinesle plodne rezultate. Številni pozitivni komentarji in velik odziv širše javnosti je dokaz, da delamo v pravo smer, hkrati pa nam daje to tudi veliko motivacije in zagona, da bomo s trdim in predanim delom zagotovo dokazali, da lahko sežemo dlje in da bo glas naše regije slišan tudi izven naši meja!

Hvala vsem, ki nas na tej poti podpirate.

Več informacij:

RRA Koroška d.o.o.

Tel. 041 323 293

e- naslov: anja.vajde@rra-koroska.si

Foto: APRO Pixels